Kohtuasi C‑284/11
EMS-Bulgaria Transport OOD
versus
Direktor na Direktsia „Obzhalvane i upravlenie na izpalnenieto” Plovdiv
(eelotsusetaotlus, mille on esitanud Varhoven administrativen sad)
Käibemaks – Direktiiv 2006/112/EÜ – Mahaarvamisõigus – Käibemaksu mahaarvamisõiguse kasutamise aegumistähtaeg – Tõhususe põhimõte – Käibemaksu mahaarvamisõiguse andmisest keeldumine – Neutraalse maksustamise põhimõte
Kohtuotsuse kokkuvõte
1.        Maksuõigusnormide ühtlustamine – Ühine käibemaksusüsteem – Sisendkäibemaksu mahaarvamine – Õiguse kasutamine – Aegumistähtaeg – Lubatavus – Tingimused – Tõhususe põhimõtte järgimine – Siseriikliku kohtu hinnang
(Nõukogu direktiiv 2006/112, artikli 179 esimene lõik, artiklid 180 ja 273)
2.        Maksuõigusnormide ühtlustamine – Ühine käibemaksusüsteem – Sisendkäibemaksu mahaarvamine – Neutraalse maksustamise põhimõte – Mahaarvamisõiguse andmisest keeldumine maksu hilinenud tasumise korral – Lubamatus – Viivitusintresside tasumine – Lubatavus – Tingimus – Proportsionaalsuse põhimõtte järgimine
(Nõukogu direktiiv 2006/112)
1.        Direktiivi 2006/112, mis käsitleb ühist käibemaksusüsteemi, artikli 179 lõiget 1, artikleid 180 ja 273 tuleb tõlgendada nii, et sellise mahaarvamisõigust piirava aegumistähtaja kehtestamine ei ole nende sätetega vastuolus, tingimusel, et see ei muuda selle õiguse kasutamist üleliia raskeks või praktiliselt võimatuks. Viimast tuleb hinnata eelotsusetaotluse esitanud kohtul, kes võib eelkõige arvesse võtta nii aegumistähtaja märkimisväärset pikendamist kui ka käibemaksukohustuslasena registreerimise kestust, mis tuleb mahaarvamisõiguse kasutamise võimaldamiseks läbi viia sama tähtaja jooksul.
(vt punkt 64, resolutsiooni punkt 1)
2.        Neutraalse maksustamise põhimõttega on vastuolus selline sanktsioon, millega keeldutakse mahaarvamisõiguse andmisest käibemaksu hilinenud tasumise korral, kuid ei ole vastuolus viivitusintresside tasumine, tingimusel, et selline sanktsioon vastab proportsionaalsuse põhimõttele; viimati nimetatud asjaolu tuleb kontrollida eelotsusetaotluse esitanud kohtul.
Kuigi liikmesriigid võivad juhul, kui maksu nõuetekohaseks kogumiseks ja maksudest kõrvalehoidumise ärahoidmiseks mõeldud kohustusi ei järgita, kehtestada sanktsioone, ei või need minna kaugemale sellest, mis on vajalik nimetatud eesmärkide saavutamiseks. Võttes arvesse mahaarvamisõiguse ülekaalukat positsiooni ühises käibemaksusüsteemis, tundub selline sanktsioon, mis seisneb mahaarvamisõiguse andmisest täielikult keeldumises, olevat ebaproportsionaalne juhtudel, mil ei ole tuvastatud maksudest kõrvalehoidumist ega kahju riigieelarvele.
(vt punktid 67, 70, 77, resolutsiooni punkt 2)